รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 31 มกราคม 2566
วันอังคารที่ 31 มกราคม 2566
31/01/2566
สรุปข่าวการประชุมคณะรัฐมนตรี 31 มกราคม 2566
พลเอก ประยุทธ์  จันทร์โอชา นายกรัฐมนตรี  เป็นประธานการประชุมคณะรัฐมนตรี ณ สันติไมตรี (หลังนอก)
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (31 มกราคม 2566) เวลา 09.00 น. พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ณ สันติไมตรี (หลังนอก) ซึ่งสรุปสาระสําคัญดังนี้
กฎหมาย
1.  เรื่อง  ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติยา พ.ศ. 2510
2.  เรื่อง  ร่างพระราชกฤษฎีกากําหนดเขตที่ดินที่จะเวนคืน ในท้องที่แขวงบางบอนใต้ เขตบางบอน กรุงเทพมหานคร พ.ศ. ....
3.  เรื่อง  ร่างกฎกระทรวงการคุ้มครองสิทธิของผู้เสียหายในความผิดมูลฐาน พ.ศ. ....
4.  เรื่อง  ร่างประกาศกระทรวงพาณิชย์ เรื่อง กําหนดให้ทรายเป็นสินค้าที่ต้องห้ามในการ ส่งออกไปนอกราชอาณาจักร พ.ศ. ....
เศรษฐกิจ-สังคม
5.  เรื่อง  การสร้างหลักประกันความเป็นธรรมให้แก่เจ้าหน้าที่ของรัฐเพื่อเพิ่มประสิทธิภาพ ในการปฏิบัติราชการ
6.  เรื่อง  ผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราช กําหนดฯ เพิ่มเติม พ.ศ. 2564 ในคราวประชุมครั้งที่ 1/2566
7.  เรื่อง  โครงการเปลี่ยนรถโดยสารประจําทางสาธารณะของภาคเอกชนเป็นรถโดยสาร ประจําทางไฟฟ้า (รถร่วมบริการ) ในพื้นที่กรุงเทพมหานคร
8.  เรื่อง  ขอความเห็นชอบให้การยาสูบแห่งประเทศไทยปรับปรุงบัญชีโครงสร้างอัตรา เงินเดือนค่าจ้างของพนักงานโดยการปรับขยายเพดานอัตราค่าจ้างขั้นสูงของ พนักงาน ตามบัญชีโครงสร้างอัตราเงินเดือน ระบบ 53 ขั้น
9.  เรื่อง  ขอขยายระยะเวลาการดําเนินงานโครงการส่งเสริมการผลิตข้าวอินทรีย์
10.  เรื่อง  ขออนุมัติโครงการให้บริการ 5G สําหรับลูกค้าองค์กร ของบริษัท โทรคมนาคม แห่งชาติ จํากัด (มหาชน)
11.  เรื่อง  (ร่าง) แผนปฏิบัติการด้านสมุนไพรแห่งชาติ ฉบับที่ 2 พ.ศ. 2566 – 2570
12.  เรื่อง  ขอผ่อนผันการใช้ประโยชน์พื้นที่ลุ่มน้ําชั้นที่ 1 บีเอ็ม และพื้นที่ป่าเพื่อการอนุรักษ์ เพื่อทําเหมืองแร่ ของบริษัท รุ่งเรืองผลศิลา จํากัด ที่จังหวัดชัยนาท
13.  เรื่อง  รายงานผลการกู้เงินเพื่อปรับโครงสร้างหนี้พันธบัตรรัฐบาลที่ครบกําหนดเมื่อวันที่ 19 ธันวาคม 2565
14.  เรื่อง  ผลการสํารวจความคิดเห็นของประชาชนเกี่ยวกับสวัสดิการของรัฐ พ.ศ. 2565
15.  เรื่อง  ผลการประชุมคณะกรรมการนโยบายการพัฒนาเขตเศรษฐกิจพิเศษ (กพศ.) ครั้งที่ 2/2565
16.  เรื่อง  แผนพัฒนาตลาดทุนไทย ฉบับที่ 4 (ปี 2565 - 2570)
17.  เรื่อง  การกําหนดอัตราค่าจ้างตามมาตรฐานฝีมือ 3 สาขาอาชีพ 17 สาขา
ต่างประเทศ
18.  เรื่อง  ร่างเอกสารที่จะรับรองในการประชุมรัฐมนตรีท่องเที่ยวอาเซียน ครั้งที่ 26 และ  การประชุมระดับรัฐมนตรีที่เกี่ยวข้อง
19.  เรื่อง  ผลการประชุมระดับผู้นํา ครั้งที่ 14 แผนงานการพัฒนาเขตเศรษฐกิจสามฝ่าย   อินโดนีเซีย-มาเลเซีย-ไทย
20.  เรื่อง  ผลการประชุมคณะกรรมาธิการร่วมว่าด้วยความร่วมมือทวิภาคี (JC) ครั้งที่ 14 และการประชุมคณะกรรมการว่าด้วยยุทธศาสตร์การพัฒนาร่วมสําหรับพื้นที่ชายแดน (JDS) ระดับรัฐมนตรี ครั้งที่ 5 ระหว่างไทยกับมาเลเซีย
21.  เรื่อง  ผลการประชุมระดับสูงในห้วงสัปดาห์ผู้นําเขตเศรษฐกิจเอเปค ประจําปี 2565
22.  เรื่อง  การขยายอายุบันทึกความเข้าใจว่าด้วยการดําเนินการกับมาตรการที่มิใช่ภาษีสําหรับสินค้าจําเป็นภายใต้แผนปฏิบัติการฮานอยว่าด้วยการส่งเสริมความร่วมมือด้านเศรษฐกิจและความเชื่อมโยงห่วงโซ่อุปทานของอาเซียนให้เข้มแข็งในการตอบสนองต่อการระบาดใหญ่ของโควิด-19 และการขยายบัญชีรายการสินค้าจําเป็น
23.  เรื่อง  ร่างเอกสารที่จะมีการร่วมลงนาม รับรอง และให้ความเห็นชอบในการประชุมรัฐมนตรีอาเซียนด้านดิจิทัล ครั้งที่ 3 และการประชุมที่เกี่ยวข้อง
24.  เรื่อง ขออนุมัติเป็นหลักการให้จ่ายเงินสนับสนุนด้านงบประมาณในการดําเนินกิจกรรมของสถาบันวิจัยเศรษฐกิจเพื่ออาเซียนและเอเชียตะวันออก (Economic Research Institute for ASEAN and East Asia : ERIA)
แต่งตั้ง
25.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงการต่างประเทศ)
26.  เรื่อง  การแต่งตั้งประธานกรรมการ กรรมการผู้แทนชุมชน และกรรมการผู้ทรงคุณวุฒิใน คณะกรรมการโรงพยาบาลบ้านแพ้ว
27.  เรื่อง  แต่งตั้งกรรมการผู้ทรงคุณวุฒิในคณะกรรมการอนุรักษ์และพัฒนากรุง และเมืองเก่า
28.  เรื่อง  การแต่งตั้งข้าราชการการเมือง (สํานักเลขาธิการนายกรัฐมนตรี)
29.  เรื่อง  การแก้ไขเพิ่มเติมคําสั่งมอบหมายให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติหน้าที่ประธานกรรมการ รองประธานกรรมการ และ กรรมการในคณะกรรมการต่าง ๆ ตามกฎหมาย และระเบียบสํานักนายกรัฐมนตรี
___________________________________
กฎหมาย
1. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติยา พ.ศ. 2510
คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติยา พ.ศ. 2510 ตามที่กระทรวงสาธารณสุข (สธ.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้ สธ. รับความเห็นของกระทรวงเกษตรและสหกรณ์ กระทรวงอุตสาหกรรม และสํานักงบประมาณไปพิจารณาดําเนินการต่อไปด้วย
ทั้งนี้ ร่างกฎกระทรวงฯ ที่ สธ. เสนอ เป็นการปรับปรุงรายการและอัตราค่าธรรมเนียมตามกฎกระทรวง ฉบับที่ 26 (พ.ศ. 2537) ออกตามความในพระราชบัญญัติยา พ.ศ. 2510 ดังนี้ (1) ยกเลิกการเก็บค่าธรรมเนียมรายการพิสูจน์หรือวิเคราะห์ยาตามตํารับยาที่ขอขึ้นทะเบียน (2) แก้ไขอัตราค่าธรรมเนียมการต่ออายุใบอนุญาต จากเดิมที่กําหนดให้จัดเก็บเท่ากับค่าธรรมเนียมสําหรับใบอนุญาตประเภทนั้น เป็นจัดเก็บเท่ากับกึ่งหนึ่งของค่าธรรมเนียมสําหรับใบอนุญาตประเภทนั้น (3) เพิ่มรายการค่าธรรมเนียมการต่ออายุใบสําคัญการขึ้นทะเบียนตํารับยา โดยมีอัตราเท่ากับกึ่งหนึ่งของค่าธรรมเนียมสําหรับใบสําคัญการขึ้นทะเบียนตํารับยาประเภทนั้น เพื่อให้การกําหนดรายการเก็บค่าธรรมเนียมและอัตราการเก็บค่าธรรมเนียมสอดคล้องกับพระราชบัญญัติยา (ฉบับที่ 6) พ.ศ. 2562 ซึ่งได้บัญญัติให้มีการปรับปรุงรายการและอัตราค่าธรรมเนียมท้ายพระราชบัญญัติยา พ.ศ. 2510 และได้กําหนดเพิ่มเติมเกี่ยวกับอายุและการต่ออายุของใบสําคัญการขึ้นทะเบียนตํารับยา รวมทั้งเป็นการบรรเทาผลกระทบของผู้ประกอบการจากสถานการณ์การแพร่ระบาดของโรคติดเชื้อไวรัสโคโรนา 2019 และ (4) แก้ไขรายการค่าธรรมเนียมเกี่ยวกับยาแผนโบราณให้หมายความถึงเฉพาะยาแผนโบราณสําหรับสัตว์ เพื่อให้สอดคล้องกับพระราชบัญญัติผลิตภัณฑ์สมุนไพร พ.ศ. 2562 ซึ่งได้กําหนดกลไกในการควบคุมและกํากับดูแลผลิตภัณฑ์สมุนไพรเป็นการเฉพาะ อันส่งผลให้พระราชบัญญัติยา พ.ศ. 2510 มีผลใช้บังคับเฉพาะกับยาแผนโบราณสําหรับสัตว์
สธ. ได้ดําเนินการรับฟังความคิดเห็นเกี่ยวกับร่างกฎกระทรวงในเรื่องนี้ตามมติคณะรัฐมนตรีเมื่อวันที่ 14 ธันวาคม 2564 (เรื่อง หลักเกณฑ์ว่าด้วยการเรียกเก็บค่าธรรมเนียมและค่าบริการ) โดยไม่มีผู้ใดคัดค้านร่างกฎกระทรวงดังกล่าว ทั้งนี้ สธ. เห็นว่าการปรับลดอัตราค่าธรรมเนียมการต่ออายุใบอนุญาตลงกึ่งหนึ่งตามร่างกฎกระทรวงในเรื่องนี้จะทําให้รัฐสูญเสียรายได้ประมาณ 21,519,300 บาทต่อปี อย่างไรก็ตามร่างกฎกระทรวงดังกล่าวก็ได้กําหนดเพิ่มรายการค่าธรรมเนียมการต่ออายุใบสําคัญการขึ้นทะเบียนตํารับยาซึ่งจะจัดเก็บได้จากการต่ออายุใบสําคัญทุกเจ็ดปี โดยจะมีรายได้เพิ่มขึ้นประมาณ 16,612,500 บาท ทุก ๆ เจ็ดปี นอกจากนี้ การปรับลดอัตราค่าธรรมเนียมดังกล่าวยังเป็นมาตรการที่ช่วยบรรเทาผลกระทบของผู้ประกอบการที่ได้รับจากสถานการณ์การแพร่ระบาดของโรคติดเชื้อไวรัสโคโรนา 2019 ด้วย
สาระสําคัญของร่างกฎกระทรวง
ร่างกฎกระทรวงในเรื่องนี้มีสาระสําคัญเป็นการปรับปรุงรายการและอัตราค่าธรรมเนียมตามกฎกระทรวง ฉบับที่ 26 (พ.ศ. 2537) ออกตามความในพระราชบัญญัติยา พ.ศ. 2510 ดังนี้
กฎกระทรวงเดิม
การปรับปรุงตามร่างกฎกระทรวงในเรื่องนี้
รายการ
อัตราค่าธรรมเนียม (ฉบับละ)
(ก) ประเภทยาแผนปัจจุบัน
(1) ใบอนุญาตผลิตยาแผนปัจจุบัน
(2) ใบอนุญาตขายยาแผนปัจจุบัน
(3) ใบอนุญาตขายส่งยาแผนปัจจุบัน
(4) ใบอนุญาตขายยาแผนปัจจุบันเฉพาะยาบรรจุเสร็จที่ไม่ใช่ยาควบคุมอันตรายหรือยาควบคุมพิเศษ
(5) ใบอนุญาตขายยาแผนปัจจุบันเฉพาะยาบรรจุเสร็จสําหรับสัตว์
(6) ใบอนุญาตนําหรือสั่งยาแผนปัจจุบันเข้ามาในราชอาณาจักร
(7) การพิสูจน์หรือวิเคราะห์ตามตํารับยาที่ขอขึ้นทะเบียน
(8) ใบสําคัญการขึ้นทะเบียนตํารับยาแผนปัจจุบัน
(9) ใบแทนใบอนุญาต
(10) ใบแทนใบสําคัญการขึ้นทะเบียนตํารับยาแผนปัจจุบัน
(ข) ประเภทยาแผนโบราณ
(1) ใบอนุญาตผลิตยาแผนโบราณ
(2) ใบอนุญาตขายยาแผนโบราณ
(3) ใบอนุญาตนําหรือสั่งยาแผนโบราณเข้ามาในราชอาณาจักร
(4) การพิสูจน์หรือวิเคราะห์ยาตามตํารับยาที่ขอขึ้นทะเบียน
(5) ใบสําคัญการขึ้นทะเบียนตํารับยาแผนโบราณ
(6) ใบแทนใบอนุญาต
(7) ใบแทนใบสําคัญการขึ้นทะเบียนตํารับยาแผนโบราณ
(ค) การต่ออายุใบอนุญาต
- ไม่มี -
8,000 บาท
2,000 บาท
1,500 บาท
1,000 บาท
1,000 บาท
10,000 บาท
1,000 บาท
2,000 บาท
100 บาท
100 บาท
1,000 บาท
300 บาท
5,000 บาท
500 บาท
500 บาท
100 บาท
100 บาท
เท่ากับค่าธรรมเนียมใบอนุญาตนั้น
รายการและอัตราคงเดิม
รายการและอัตราคงเดิม
รายการและอัตราคงเดิม
รายการและอัตราคงเดิม
รายการและอัตราคงเดิม
รายการและอัตราคงเดิม
ยกเลิก เพื่อให้สอดคล้องกับพระราชบัญญัติยา (ฉบับที่ 6) พ.ศ. 2562
รายการและอัตราคงเดิม
รายการและอัตราคงเดิม
รายการและอัตราคงเดิม
แก้ไขรายการ เป็น
“ยาแผนโบราณสําหรับสัตว์”
โดยอัตราคงเดิม เพื่อให้สอดคล้องกับพระราชบัญญัติผลิตภัณฑ์สมุนไพร พ.ศ. 2562
ยกเลิก เพื่อให้สอดคล้องกับพระราชบัญญัติยา (ฉบับที่ 6) พ.ศ. 2562
แก้ไขรายการ เป็น
“ยาแผนโบราณสําหรับสัตว์”
โดยอัตราคงเดิม เพื่อให้สอดคล้องกับพระราชบัญญัติผลิตภัณฑ์สมุนไพร พ.ศ. 2562
แก้ไขอัตรา เป็น “เท่ากับกึ่งหนึ่ง” ของค่าธรรมเนียมใบอนุญาตนั้น
เพื่อให้สอดคล้องกับพระราชบัญญัติยา (ฉบับที่ 6) พ.ศ. 2562
- เพิ่มรายการ “การต่ออายุใบสําคัญการขึ้นทะเบียนตํารับยา” โดยมีอัตรา “เท่ากับกึ่งหนึ่ง” ของค่าธรรมเนียมใบสําคัญนั้น เพื่อให้สอดคล้องกับพระราชบัญญัติยา (ฉบับที่ 6) พ.ศ. 2562
2. เรื่อง ร่างพระราชกฤษฎีกากําหนดเขตที่ดินที่จะเวนคืน ในท้องที่แขวงบางบอนใต้ เขตบางบอน กรุงเทพมหานคร พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกากําหนดเขตที่ดินที่จะเวนคืน ในท้องที่แขวงบางบอนใต้ เขตบางบอน กรุงเทพมหานคร พ.ศ. .... ตามที่กระทรวงมหาดไทย (มท.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้ มท. รับความเห็นของกระทรวงคมนาคม กระทรวงทรัพยากรธรรมชาติและสิ่งแวดล้อม สํานักงานคณะกรรมการกฤษฎีกา และสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ มท. เสนอว่า
1. สืบเนื่องจากโครงการก่อสร้างและขยายทางหลวงท้องถิ่น สายซอยเอกชัย 101 เป็นโครงการเพื่ออํานวยความสะดวกแก่การจราจรของประชาชนในพื้นที่บริเวณธนบุรีฝั่งใต้ และประชาชนทั่วไปในการเดินทางเข้า-ออก สวนสาธารณะเฉลิมพระเกียรติพระบาทสมเด็จพระเจ้าอยู่หัว เนื่องในโอกาสพระราชพิธีมหามงคลเฉลิมพระชนมพรรษา 7 รอบ เป็นหนึ่งในโครงการเพื่อส่งเสริมให้กรุงเทพมหานคร เป็น “มหานครสีเขียว” ที่ร่มรื่นน่าอยู่น่าเยือน ตามนโยบายของผู้ว่าราชการกรุงเทพมหานคร ตั้งอยู่ในพื้นที่แขวงบางบอนใต้ เขตบางบอน ระหว่างซอยเอกชัย 101 กับถนนพระรามที่ 2 ซอย 82 ริมคลองบางบอน มีพื้นที่ขนาด 100 ไร่
2. ลักษณะของโครงการมีจุดเริ่มต้นโครงการอยู่บริเวณปากซอยเอกชัย 101 เดิมเป็นถนนลาดยาง กว้างประมาณ 5 เมตร ขนาด 2 ช่องทางจราจร 2 ทิศทาง จะขยายเป็นถนนคอนกรีตเสริมเหล็กเขตทาง กว้าง 20 เมตร ขนาด 4 ช่องจราจร ทิศทางละ 2 ช่องจราจร ระยะทางยาวประมาณ 470 เมตร พร้อมท่อระบายน้ํา บ่อพัก ทางเท้าทั้งสองฝั่ง ไฟฟ้าแสงสว่าง ป้ายเครื่องหมายจราจร และสิ่งอํานวยความสะดวกอื่น ๆ นอกจากนั้น จะมีการปรับปรุงสะพานข้ามคลองบางบอน ซึ่งอยู่ติดสวนสาธารณะเฉลิมพระเกียรติฯ โดยปรับปรุงเป็นสะพานคอนกรีตเสริมเหล็กกว้างประมาณ 16 เมตร ระยะทางยาวประมาณ 75 เมตร เพื่อประชาชนสามารถนํารถยนต์ข้ามคลองไปสวนสาธารณะเฉลิมพระเกียรติฯ ได้โดยสะดวกและเป็นจุดสิ้นสุดของโครงการ
3. กทม. จึงมีความจําเป็นต้องเวนคืนที่ดินและเข้าสํารวจเพื่อให้ทราบถึงที่ดินที่ต้องได้มาโดยแน่ชัดในพื้นที่ของโครงการดังกล่าว เพื่อดําเนินโครงการก่อสร้างและขยายทางหลวงท้องถิ่น สายซอยเอกชัย 101 อันเป็นกิจการเพื่อประโยชน์สาธารณะ รวมทั้งเพื่อให้เจ้าหน้าที่หรือพนักงานเจ้าหน้าที่มีสิทธิเข้าไปสํารวจและเพื่อให้ทราบข้อเท็จจริงเกี่ยวกับอสังหาริมทรัพย์ที่จะต้องได้มาโดยแน่ชัด ทั้งนี้ เมื่อก่อสร้างตามโครงการดังกล่าวแล้วเสร็จ จะช่วยระบายการจราจรในพื้นที่บริเวณธนบุรีฝั่งใต้ และทําให้ประชาชนสามารถนํารถยนต์ข้ามคลองไปสวนสาธารณะเฉลิมพระเกียรติฯ ได้โดยสะดวก
4. กทม. ได้จัดให้มีกระบวนการรับฟังความคิดเห็นของประชาชนโดยดําเนินการตามขั้นตอนของระเบียบสํานักนายกรัฐมนตรีว่าด้วยการรับฟังความคิดเห็นของประชาชน พ.ศ. 2548 โดยจัดให้มีกิจกรรมและการสัมมนารับฟังความคิดเห็น การประชาสัมพันธ์ควบคู่ไปกับกิจกรรมการมีส่วนร่วมของประชาชน และตอบแบบสอบถาม ซึ่งประชาชนส่วนใหญ่เห็นด้วยกับการดําเนินโครงการ
5. สํานักงบประมาณ แจ้งว่า กทม. มีแผนการจัดการกรรมสิทธิ์และการเบิกจ่ายค่าทดแทน นับแต่เดือนมกราคม 2564 ถึงเดือนธันวาคม 2567 และประมาณการจัดการค่ากรรมสิทธิ์จํานวน 14,284,000 บาท โดยใช้จ่ายจากงบประมาณของ กทม.
6. มท. ได้ดําเนินการตามมติคณะรัฐมนตรี (22 มีนาคม 2665) [เรื่อง แนวทางปฏิบัติเกี่ยวกับกรณีการตราร่างกฎหมายหรือร่างอนุบัญญัติที่ต้องจัดให้มีแผนที่ท้าย] แล้ว โดยกรมการปกครองแจ้งว่าไม่ได้รับผิดชอบเขตการปกครองในเขตพื้นที่ กทม. จึงไม่สามารถตรวจสอบแนวเขตการปกครองที่ปรากฏในแผนที่ท้ายพระราชกฤษฎีกากําหนดเขตที่ดินที่จะเวนคืนฯ ได้ ทั้งนี้ กทม. ได้ตรวจสอบความถูกต้องของท้องที่การปกครองและแนวเขตการปกครองแล้ว
สาระสําคัญของร่างพระราชกฤษฎีกา
กําหนดเขตที่ดินที่จะเวนคืน ในท้องที่แขวงบางบอนใต้ เขตบางบอน กรุงเทพมหานคร เพื่อก่อสร้างและขยายทางหลวงท้องถิ่น สายซอยเอกชัย 101 เพื่ออํานวยความสะดวกและความรวดเร็วแก่การจราจรอันเป็นกิจการสาธารณูปโภค มีกําหนดใช้บังคับ 3 ปีโดยให้เริ่มต้นเข้าสํารวจที่ดินและอสังหาริมทรัพย์ที่อยู่ภายในแนวเขตที่ดินที่จะเวนคืน ภายใน 120 วัน นับแต่วันที่พระราชกฤษฎีกานี้ใช้บังคับ
3. เรื่อง ร่างกฎกระทรวงการคุ้มครองสิทธิของผู้เสียหายในความผิดมูลฐาน พ.ศ. ....
คณะรัฐมนตรีมีมติอนุมัติหลักการร่างกฎกระทรวงการคุ้มครองสิทธิของผู้เสียหายในความผิดมูลฐาน พ.ศ. .... ตามที่สํานักงานป้องกันและปราบปรามการฟอกเงินเสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของกระทรวงยุติธรรม และสํานักงานอัยการสูงสุดไปประกอบการพิจารณาด้วย แล้วดําเนินการต่อไปได้
ทั้งนี้ ร่างกฎกระทรวงฯ ที่สํานักงานป้องกันและปราบปรามการฟอกเงินเสนอ เป็นการกําหนดเกี่ยวกับระยะเวลา หลักเกณฑ์ วิธีการ และเงื่อนไขในการคุ้มครองสิทธิของผู้เสียหายซึ่งเป็นบุคคลผู้ได้รับความเสียหายโดยตรงจากการกระทําความผิดมูลฐานตามกฎหมายว่าด้วยการป้องกันและปราบปรามการฟอกเงิน โดยผู้เสียหายไม่มีส่วนร่วมในการกระทําความผิดนั้น ให้ได้รับการคุ้มครองสิทธิในการได้รับทรัพย์สินที่เกี่ยวกับการกระทําความผิดคืนหรือชดใช้คืน รวมถึงการชดใช้ค่าเสียหายให้แก่ผู้เสียหายในความผิดมูลฐานที่เกิดแก่ชีวิต ร่างกาย จิตใจ เสรีภาพ อนามัย หรือชื่อเสียง เพื่อให้มาตรการคุ้มครองสิทธิของผู้เสียหายในความผิดมูลฐานตามกฎหมายว่าด้วยการป้องกันและปราบปรามการฟอกเงินเป็นไปอย่างมีประสิทธิภาพ เหมาะสม และเป็นธรรม มีผลใช้บังคับอย่างสมบูรณ์ตามเจตนารมณ์ของพระราชบัญญัติป้องกันและปราบปรามการฟอกเงิน พ.ศ. 2542 ซึ่งแก้ไขเพิ่มเติมโดยพระราชบัญญัติป้องกันและปราบปรามการฟอกเงิน (ฉบับที่ 6) พ.ศ. 2565 ซึ่งปัจจุบันสํานักงานป้องกันและปราบปรามการฟอกเงินได้ดําเนินการคุ้มครองสิทธิของผู้เสียหายในความผิดมูลฐานตามระเบียบคณะกรรมการธุรกรรมว่าด้วยการคุ้มครองสิทธิของผู้เสียหายในความผิดมูลฐานตามกฎหมายว่าด้วยการป้องกันและปราบปรามการฟอกเงิน พ.ศ. 2559 ซึ่งได้กําหนดการคุ้มครองสิทธิของผู้เสียหายเกี่ยวกับทรัพย์สินเท่านั้น ร่างกฎกระทรวงในเรื่องนี้คณะกรรมการป้องกันและปราบปรามการฟอกเงินเห็นชอบด้วยแล้ว
สาระสําคัญของร่างกฎกระทรวง
กําหนดระยะเวลา หลักเกณฑ์ วิธีการ และเงื่อนไขในการคุ้มครองสิทธิของผู้เสียหายในความผิดมูลฐาน สรุปได้ดังนี้
1. กําหนดบทนิยาม คําว่า “ผู้เสียหาย” หมายความว่า บุคคลผู้ได้รับความเสียหายโดยตรงจากการกระทําความผิดมูลฐาน และไม่มีส่วนร่วมในการกระทําความผิดนั้น คําว่า “ทายาท” หมายความว่า ทายาทผู้มีสิทธิได้รับมรดกของผู้เสียหาย หรือผู้จัดการมรดกของผู้เสียหายตามประมวลกฎหมายแพ่งและพาณิชย์ และคําว่า “คําร้อง” หมายความว่า คําร้องเพื่อขอรับคืน หรือชดใช้คืนหรือชดใช้ค่าเสียหายจากทรัพย์สินที่เกี่ยวกับการกระทําความผิด
2. กําหนดหลักเกณฑ์ วิธีการ เงื่อนไขในการยื่นคําร้อง ดังนี้
(1) เมื่อปรากฏข้อเท็จจริงว่ามีผู้เสียหายในความผิดมูลฐาน และคณะกรรมการธุรกรรม1 หรือเลขาธิการ ปปง. ได้มีคําสั่งยึดหรืออายัดทรัพย์สินที่เกี่ยวกับการกระทําความผิดไว้ชั่วคราวเนื่องจากมีเหตุอันควรเชื่อได้ว่าอาจมีการโอน จําหน่าย ยักย้าย ปกปิด หรือซ่อนเร้นทรัพย์สินที่เกี่ยวกับการกระทําความผิดตามมาตรา 48 หรือกรณีไม่มีการออกคําสั่งดังกล่าวและคณะกรรมการธุรกรรมมีมติให้ส่งเรื่องให้พนักงานอัยการดําเนินการยื่นคําร้องเพื่อขอให้ศาลมีคําสั่งให้ทรัพย์สินตกเป็นของแผ่นดิน ตามมาตรา 49 แล้วแต่กรณี ให้สํานักงาน ปปง. ประกาศในราชกิจจานุเบกษาและในสื่ออิเล็กทรอนิกส์ของสํานักงาน ปปง. เพื่อแจ้งให้ผู้เสียหายยื่นคําร้องตามแบบที่เลขาธิการ ปปง. กําหนด ต่อพนักงานเจ้าหน้าที่ภายใน 90 วันนับแต่ประกาศราชกิจจานุเบกษา
(2) ในการยื่นคําร้องต่อพนักงานเจ้าหน้าที่ต้องระบุข้อความให้ถูกต้องครบถ้วน พร้อมทั้งแนบหลักฐานที่แสดงถึงการเป็นผู้เสียหายในความผิดมูลฐาน อาทิ สําเนาคําพิพากษาให้ได้รับคืนทรัพย์สินหรือได้รับชดใช้คืนหรือชดใช้ค่าเสียหายจากการกระทําความผิดมูลฐาน สําเนาหลักฐานการร้องทุกข์ และสําเนาหลักฐานการฟ้องคดีเพื่อเรียกร้องค่าเสียหายจากการกระทําความผิดมูลฐาน โดยสามารถยื่นคําร้องด้วยตนเอง หรือยื่นทางไปรษณีย์ หรือช่องทางอื่น ตามที่เลขาธิการ ปปง. ประกาศกําหนด
(3) กําหนดให้บุคคลอื่นสามารถยื่นคําร้องหรือดําเนินการอื่นใดที่กําหนดไว้ในกฎกระทรวงนี้แทนผู้เสียหายได้เฉพาะกรณี ได้แก่ 1) ผู้แทนโดยชอบธรรม กรณีผู้เสียหายเป็นผู้เยาว์ ทั้งนี้ ไม่ตัดสิทธิผู้เยาว์ที่สามารถเข้าใจสาระสําคัญแห่งการกระทําของตนที่จะดําเนินการด้วยตนเอง 2) ผู้อนุบาล กรณีผู้เสียหายเป็นคนไร้ความสามารถ 3) ทายาท กรณีผู้เสียหายถึงแก่ความตาย และ 4) บุคคลซึ่งได้รับการแต่งตั้งหรือมอบหมายเป็นหนังสือจากผู้เสียหาย
3. กําหนดวิธีการตรวจสอบและรวบรวมข้อเท็จจริงเกี่ยวกับผู้เสียหายและความเสียหาย ดังนี้
(1) กรณีที่ผู้เสียหายหรือบุคคลอื่นยื่นคําร้องด้วยตนเองเกินระยะเวลา 90 วัน นับแต่วันประกาศราชกิจจานุเบกษา ให้พนักงานเจ้าหน้าที่ไม่รับคําร้องไว้พิจารณา เว้นแต่กรณียื่นคําร้องทางไปรษณีย์ ให้พนักงานเจ้าหน้าที่มีหนังสือแจ้งให้บุคคลดังกล่าวทราบ
(2) ในกรณีความผิดมูลฐานเกี่ยวกับการค้ามนุษย์ ให้พนักงานเจ้าหน้าที่มีหนังสือถึงกระทรวงการพัฒนาสังคมและความมั่นคงของมนุษย์ เพื่อขอทราบข้อเท็จจริงเกี่ยวกับผู้เสียหายและความเสียหาย สําหรับความผิดมูลฐานที่เกิดขึ้นนอกราชอาณาจักร ซึ่งสํานักงาน ปปง. ได้รับรายงานความผิดมูลฐานนั้นจากหน่วยงานของรัฐต่างประเทศ ให้พนักงานเจ้าหน้าที่มีหนังสือถึงหน่วยงานดังกล่าว เพื่อขอทราบข้อเท็จจริงเกี่ยวกับผู้เสียหายและความเสียหาย และเมื่อได้รับข้อเท็จจริงเบื้องต้นครบถ้วนแล้ว ให้เสนอเรื่องให้คณะกรรมการธุรกรรมพิจารณามีมติให้ดําเนินการส่งเรื่องให้พนักงานอัยการยื่นคําร้องก่อนที่ศาลจะมีคําสั่งให้ทรัพย์สินตกเป็นของแผ่นดิน เพื่อให้ศาลมีคําสั่งให้นําทรัพย์สินที่เกี่ยวกับการกระทําความผิดไปคืนหรือชดใช้คืนให้แก่ผู้เสียหายตามมาตรา 49/1
(3) เมื่อได้รับคําร้องแล้วให้พนักงานเจ้าหน้าที่ตรวจสอบคําร้องว่ามีรายการไม่ถูกต้องหรือไม่ครบถ้วน และแจ้งให้ผู้เสียหายหรือบุคคลอื่นดําเนินการแก้ไขเพิ่มเติมและส่งเอกสาร หรือหลักฐานให้ถูกต้องครบถ้วนภายในเวลาที่กําหนด และเมื่อได้รับคําร้องถูกต้องครบถ้วนแล้ว ให้พนักงานเจ้าหน้าที่ตรวจสอบและรวบรวมข้อเท็จจริงเกี่ยวกับผู้เสียหายและความเสียหายโดยเร็ว และจัดทํารายงานพร้อมความเห็นต่อเลขาธิการ ปปง. เพื่อให้ความเห็นชอบในการเสนอเรื่องให้คณะกรรมการธุรกรรมพิจารณาต่อไป
(4) เมื่อคณะกรรมการธุรกรรมมีมติเห็นชอบให้ดําเนินการตามมาตรา 49/1 แล้ว ให้เลขาธิการ ปปง. ส่งเรื่องให้พนักงานอัยการดําเนินการต่อไปโดยเร็ว และให้พนักงานเจ้าหน้าที่มีหนังสือแจ้งผลการพิจารณาของคณะกรรมการธุรกรรมและสิทธิในการขอให้ทบทวนมติให้แก่ผู้เสียหายหรือบุคคลอื่นหรือหน่วยงานที่เกี่ยวข้องทราบ โดยทางไปรษณีย์ตอบรับหรือไปรษณีย์อิเล็กทรอนิกส์
(5) ผู้เสียหายหรือบุคคลอื่นหรือหน่วยงานที่เกี่ยวข้องที่ไม่เห็นด้วยกับมติคณะกรรมการธุรกรรม ให้มีสิทธิร้องขอให้คณะกรรมการธุรกรรมพิจารณาทบทวนได้ โดยจัดทําเป็นหนังสือระบุข้อโต้แย้งและเหตุผลพร้อมพยานหลักฐานที่เกี่ยวข้อง ยื่นต่อเลขาธิการ ปปง. ภายใน 15 วัน นับแต่วันที่ได้รับแจ้งมติดังกล่าว
4. กําหนดให้เมื่อศาลมีคําพิพากษาหรือคําสั่งถึงที่สุดให้นําทรัพย์สินที่เกี่ยวกับการกระทําความผิดไปคืนหรือชดใช้คืนหรือชดใช้ค่าเสียหายให้แก่ผู้เสียหาย ให้สํานักงาน ปปง. ดําเนินการให้เป็นไปตามคําพิพากษาหรือคําสั่งศาลโดยเร็ว โดยให้นําทรัพย์สินดังกล่าวขายทอดตลาด หรือจําหน่ายโดยวิธีอื่นตามที่เห็นสมควร และนําเงินที่ได้จากการขายทอดตลาดหรือการจําหน่ายโดยวิธีอื่นไปชดใช้คืนหรือชดใช้ค่าเสียหาย
_______________________
1 คณะกรรมการธุรกรรมมีอํานาจและหน้าที่ในการตรวจสอบธุรกรรมหรือทรัพย์สินที่เกี่ยวกับการกระทําความผิด สั่งยับยั้งการทําธุรกรรมที่เกี่ยวข้องหรืออาจเกี่ยวข้องกับการกระทําความผิดมูลฐานหรือความผิดฐานฟอกเงิน รวมถึงสั่งยึดหรืออายัดทรัพย์สินที่เกี่ยวกับการกระทําความผิดไว้ชั่วคราว หากมีเหตุอันควรเชื่อได้ว่าอาจมีการโอน จําหน่าย ยักย้าย ปกปิด หรือซ่อนเร้นทรัพย์สินใดที่เป็นทรัพย์สินที่เกี่ยวกับการกระทําความผิด
4. เรื่อง ร่างประกาศกระทรวงพาณิชย์ เรื่อง กําหนดให้ทรายเป็นสินค้าที่ต้องห้ามในการส่งออกไปนอกราชอาณาจักร พ.ศ. ....
คณะรัฐมนตรีมีมติอนุมัติในหลักการร่างประกาศกระทรวงพาณิชย์ เรื่อง กําหนดให้ทรายเป็นสินค้าที่ต้องห้ามในการส่งออกไปนอกราชอาณาจักร พ.ศ. .... ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดําเนินการต่อไปได้ และให้ พณ. รับความเห็นของกระทรวงคมนาคมไปพิจารณาดําเนินการต่อไปด้วย
ทั้งนี้ ร่างประกาศกระทรวงพาณิชย์ฯ ที่ พณ. เสนอ เป็นการปรับปรุงมาตรการควบคุมการส่งออกทรายและยกเลิกมาตรการควบคุมการส่งออกแร่ที่มีทรายเป็นส่วนประกอบ จากเดิมที่กําหนดให้ทรายธรรมชาติทุกชนิดที่มีซิลิกาออกไซต์เกินกว่า ร้อยละ 75 เป็นสินค้าห้ามส่งออก เป็นกําหนดให้ทรายตามพิกัดศุลกากรประเภท 25.05 (ไม่ได้กําหนดค่าซิลิกาออกไซต์ไว้) เป็นสินค้าที่ต้องห้ามในการส่งออกไปนอกราชอาณาจักร (ทรายธรรมชาติทุกชนิด จะแต่งสีหรือไม่ก็ตาม ยกเว้นทรายที่มีโลหะปน) ได้แก่ 1) ทรายซิลิกาและทรายควอร์ตซ์ และ 2) ทรายอื่น ๆ โดยมีข้อยกเว้นกรณีส่งออกเป็นตัวอย่างหรือศึกษาวิจัย หรือกรณีนําติดตัวออกไปเพื่อใช้เฉพาะตัวในปริมาณไม่เกิน 2 กิโลกรัม หรือกรณีที่ยานพาหนะนําออกไปเพื่อใช้ในยานพาหนะนั้น ๆ ให้ปริมาณเป็นไปตามพันธกรณีระหว่างประเทศที่เกี่ยวข้อง (เช่น เอาไว้ถ่วงสมดุลเรือ และการป้องกันอัคคีภัยในเรือ ตามอนุสัญญาระหว่างประเทศว่าด้วยความปลอดภัยแห่งชีวิตในทะเล ค.ศ. 1974) เนื่องจากทรายเป็นทรัพยากรธรรมชาติที่สําคัญ ควรสงวนไว้ใช้ในอุตสาหกรรมภายในประเทศ โดยการดูดทรายไปขายต่างประเทศอย่างเสรีอาจทําให้ตลิ่งริมแม่น้ําพังทลาย การส่งออกทรายที่ใช้ในอุตสาหกรรมก่อสร้างไปต่างประเทศอาจส่งผลให้เกิดการขาดแคลนทรายที่ใช้ในอุตสาหกรรมก่อสร้างในประเทศได้และอาจทําให้ต้นทุนการก่อสร้างในประเทศเพิ่มสูงขึ้นได้ ทั้งนี้ กระทรวงพาณิชย์ได้ดําเนินการรับฟังความคิดเห็นด้วยแล้ว โดยผู้ที่เกี่ยวข้องเห็นด้วยกับร่างประกาศดังกล่าว
สาระสําคัญของร่างประกาศ
1. ให้ยกเลิกประกาศกระทรวงพาณิชย์ ว่าด้วยการส่งสินค้าออกไปนอกราชอาณาจักร (ฉบับที่ 69) พ.ศ. 2537 ลงวันที่ 19 พฤษภาคม 2537 และประกาศกระทรวงพาณิชย์ ว่าด้วยการส่งสินค้าออกไปนอกราชอาณาจักร (ฉบับที่ 87) พ.ศ. 2541 ลงวันที่ 24 กันยายน 2541
2. กําหนดให้ทรายตามพิกัดศุลกากรประเภท 25.05 เป็นสินค้าที่ต้องห้ามในการส่งออกไปนอกราชอาณาจักร (ทรายธรรมชาติทุกชนิด จะแต่งสีหรือไม่ก็ตาม ยกเว้นทรายที่มีโลหะปน) ได้แก่
1) ทรายซิลิกา1 และทรายควอร์ตซ์2 และ
2) ทรายอื่น ๆ
3. ยกเว้นเป็นการส่งออกทรายในกรณีดังนี้
1) เป็นตัวอย่างหรือศึกษาวิจัย หรือกรณีนําติดตัวออกไปเพื่อใช้เฉพาะตัวในปริมาณไม่เกิน 2 กิโลกรัม หรือ
2) กรณีที่ยานพาหนะนําออกไปเพื่อใช้ในยานพาหนะนั้น ๆ ให้ปริมาณเป็นไปตามพันธกรณีระหว่างประเทศที่เกี่ยวข้อง (เช่น เอาไว้ถ่วงสมดุลเรือ และการป้องกันอัคคีภัยในเรือ ตามอนุสัญญาระหว่างประเทศว่าด้วยความปลอดภัยแห่งชีวิตในทะเล ค.ศ. 1974)
4. ประกาศนี้ให้มีผลใช้บังคับเมื่อพ้นกําหนด 180 วันนับแต่วันประกาศในราชกิจจานุเบกษาเป็นต้นไป
_____________________________________
1 ทรายซิลิกาหรือทรายแก้ว (silica sand) คือ เป็นทรายที่ใช้ในอุตสาหกรรมส่วนใหญ่ และพบมากบริเวณ หาดทราย ชายทะเล ใช้สําหรับในงานอุตสาหกรรมแก้ว กระจก เซรามิก
2 เป็นทรายซิลิกาที่มีคุณภาพสูง ทนความร้อนได้สูง มีความแข็งแรงใช้ในงานอุตสาหกรรมทนไฟ กรองน้ํา ทําพื้นทนแรงกระแทกได้ดี ใช้ผสมกับเรซิ่น-อีพ็อกซี่ เพื่อเสริมความแข็งแรง
เศรษฐกิจ-สังคม
5. เรื่อง การสร้างหลักประกันความเป็นธรรมให้แก่เจ้าหน้าที่ของรัฐเพื่อเพิ่มประสิทธิภาพในการปฏิบัติราชการ
คณะรัฐมนตรีมีมติเห็นชอบตามที่กระทรวงยุติธรรม (ยธ.) เสนอดังนี้
1. เห็นชอบในหลักการการสร้างหลักประกันความเป็นธรรมให้แก่เจ้าหน้าที่ของรัฐเพื่อเพิ่มประสิทธิภาพในการปฏิบัติราชการ (Law of Efficiency)
2. มอบหมายให้ ยธ. ร่วมกับหน่วยงานที่เกี่ยวข้องพิจารณาดําเนินการตามขั้นตอนการเสนอร่างกฎหมาย โดยปรึกษาหารือกับคณะกรรมการพัฒนาการบริหารงานยุติธรรมแห่งชาติ (กพยช.) ต่อไป
สาระสําคัญของเรื่อง
กระทรวงยุติธรรม (ยธ.) เสนอคณะรัฐมนตรีพิจารณาให้ความเห็นชอบในหลักการการสร้างหลักประกันความเป็นธรรมให้แก่เจ้าหน้าที่ของรัฐเพื่อเพิ่มประสิทธิภาพในการปฏิบัติราชการ (Law of Efficiency) เนื่องจากการปฏิบัติหน้าที่ด้วยความสุจริตของเจ้าหน้าที่รัฐในปัจจุบันมีปัญหาในทางปฏิบัติ เช่น (1) มีกฎหมายและระเบียบที่วางหลักเกณฑ์และขั้นตอนการปฏิบัติงานของเจ้าหน้าที่รัฐจํานวนมาก (2) บทบัญญัติของกฎหมายบางฉบับมีลักษณะเป็นกฎหมายเฉพาะที่ใช้บังคับเฉพาะเรื่องและจํากัดเฉพาะบางหน่วยงาน ซึ่งไม่ครอบคลุมเจ้าหน้าที่ของรัฐทุกประเภท ส่งผลให้เจ้าหน้าที่ของรัฐไม่กล้าตัดสินใจเท่าที่ควร เนื่องจากเกรงความรับผิดชอบที่จะเกิดแก่ตน ดังนั้น ยธ. จึงได้จัดการประชุมร่วมกับหน่วยงานที่เกี่ยวข้องเพื่อหารือและรับฟังความคิดเห็นในประเด็นที่เกี่ยวข้องกับแนวทางการคุ้มครองการปฏิบัติหน้าที่ของเจ้าหน้าที่รัฐ เมื่อวันอังคารที่ 25 ตุลาคม 2565 โดยหน่วยงานส่วนใหญ่เห็นชอบในหลักการและมีความเห็นซึ่งเป็นประเด็นสําคัญหลายประการ เช่น ความซ้ําซ้อนของกฎหมายที่มีอยู่ในปัจจุบัน ควรกําหนดหลักเกณฑ์หรือมาตรฐานขั้นต่ําในการพิจารณากันบุคคลเป็นพยาน ควรรับฟังความคิดเห็นของผู้ที่เกี่ยวข้องอย่างรอบด้าน ความชัดเจนในการตีความเกี่ยวกับการกระทําสุจริตและเกิดความเสียหาย เป็นต้น ซึ่ง ยธ. ได้พิจารณาความเห็นของหน่วยงานประกอบกับบทบัญญัติของกฎหมายไทยที่ใช้บังคับในปัจจุบันและแนวทางของกฎหมายต่างประเทศแล้วเห็นควรดําเนินการศึกษาและจัดทําร่างกฎหมายกลางเพื่อเป็นการวางมาตรฐานในการคุ้มครองการปฏิบัติราชการของเจ้าหน้าที่เพื่อเป็นการเสริมสร้างขวัญกําลังใจให้เจ้าหน้าที่ของรัฐมีความกล้าตัดสินใจในการปฏิบัติงานเพื่อประโยชน์ของราชการและการให้บริการสาธารณะ (Law of Efficiency) โดยมีหลักการสําคัญ ดังนี้
1. กําหนดให้เจ้าหน้าที่ของรัฐและบุคคลที่ได้รับมอบหมายให้ปฏิบัติงานโดยหน่วยงานของรัฐ รวมถึงผู้ปฏิบัติงานในลักษณะที่เป็นการให้บริการสาธารณะหรือการดูแลรักษาความสงบเรียบร้อยในสาธารณะ เช่น ผู้ควบคุมหรือผู้ให้บริการในยานพาหนะที่ทําการขนส่งสาธารณะ เป็นต้น และบุคคลอื่นซึ่งช่วยเจ้าหน้าที่ของรัฐหรือผู้ปฏิบัติงานดังกล่าวได้รับความคุ้มกันไม่ต้องรับผิดทางแพ่ง ทางอาญา หรือทางวินัย ในกรณีที่ได้กระทําผิดกฎหมายหรือระเบียบภายใต้เงื่อนไขว่าการกระทําผิดนั้นไม่ใช่ส่วนที่เป็นสาระสําคัญ หรือไม่ได้ก่อให้เกิดความเสียหายต่อราชการหรือประชาชน หรือเกิดความเสียหายเล็กน้อยแต่ผลการปฏิบัติงานดังกล่าวมีความคุ้มค่า เมื่อเทียบกับประโยชน์ที่ราชการหรือประชาชนได้รับ
2. กําหนดกลไกในการให้ความช่วยเหลือค่าทนายความ ค่าที่ปรึกษา หรือค่าใช้จ่ายอื่นที่จําเป็นในการที่เจ้าหน้าที่ของรัฐ ผู้ปฏิบัติงานในลักษณะที่เป็นการให้บริการสาธารณะ หรือดูแลรักษาความสงบเรียบร้อย ในสาธารณะ
3. กําหนดให้มีกลไกในการให้คําแนะนําหรือข้อเสนอแนะปรับปรุง หรือแก้ไขกฎหมายหรือระเบียบเพื่อปรับปรุงประสิทธิภาพในการปฏิบัติหน้าที่
4. กําหนดมาตรการป้องกันการอ้างความคุ้มครองตามกฎหมายโดยมิชอบ
5. กําหนดหน่วยงานของรัฐที่มีหน้าที่ในการตรวจสอบและติดตามสถานการณ์การฟ้องคดีเจ้าหน้าที่ของรัฐอันเนื่องมาจากการปฏิบัติหน้าที่
6. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ภายใต้พระราชกําหนดฯ เพิ่มเติม พ.ศ. 2564 ในคราวประชุมครั้งที่ 1/2566
คณะรัฐมนตรีมีมติเห็นชอบตามที่เลขาธิการสภาพัฒนาการเศรษฐกิจและสังคมแห่งชาติ ในฐานะประธานกรรมการกลั่นกรองการใช้จ่ายเงินกู้เสนอผลการพิจารณาของคณะกรรมการกลั่นกรองการใช้จ่ายเงินกู้ (คกง.) ภายใต้พระราชกําหนดให้อํานาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 (พระราชกําหนดกู้เงินฯ เพิ่มเติม พ.ศ. 2564) ในคราวประชุมครั้งที่ 1/2566 เมื่อวันที่ 13 มกราคม 2566 ดังนี้
1. อนุมัติให้สํานักงานปลัดกระทรวงสาธารณสุข (สป.สธ.) กระทรวงสาธารณสุข (สธ.) เปลี่ยนแปลงรายละเอียดที่เป็นสาระสําคัญของโครงการ กรณีโครงการจัดหายารักษาผู้ป่วยโรคติดเชื้อไวรัสโคโรนา 2019 และวัสดุอุปกรณ์ทางการแพทย์สําหรับเตรียมความพร้อมในการรับมือและป้องกันโรคติดเชื้อไวรัสโคโรนา 2019 ของหน่วยบริการสุขภาพ (โครงการจัดหายาฯ) โดยให้ปรับแผนเพื่อจัดซื้อยาต้านไวรัส Favipiravir/Molnupiravir และยา Remdesivir เพิ่มเติม โดยมุ่งเน้นการซื้อยา Molnupiravir เป็นหลัก ภายใต้กรอบจํานวนที่ได้รับอนุมัติตามมติคณะรัฐมนตรี เพื่อสํารองไว้สําหรับรองรับการเปิดประเทศและยามฉุกเฉินในอนาคต รวมทั้งให้ขยายระยะเวลาสิ้นสุดโครงการ จากเดือนธันวาคม 2565 เป็นเดือนมีนาคม 2566 พร้อมทั้งรับข้อสังเกตของ คกง. ไปปฏิบัติโดยเคร่งครัด
2. อนุมัติให้กรมควบคุมโรค สธ. เปลี่ยนแปลงรายละเอียดที่เป็นสาระสําคัญของโครงการ กรณีโครงการจัดหาวัคซีนป้องกันโรคติดเชื้อไวรัสโคโรนา 2019 (COVID-19) สําหรับบริการประชากรในประเทศไทย จํานวน 60,000,000 โดส (AztraZeneca) ปี 2565 (โครงการจัดหาวัคซีนฯ) โดยขยายระยะเวลาสิ้นสุดโครงการ จากเดือนธันวาคม 2565 เป็นเดือนกันยายน 2566 พร้อมทั้งรับข้อสังเกตของ คกง. ไปปฏิบัติโดยเคร่งครัด
3. อนุมัติให้ สป.สธ. สธ. เปลี่ยนแปลงรายละเอียดที่เป็นสาระสําคัญของโครงการ กรณีโครงการพัฒนาศักยภาพหน่วยบริการสังกัด สป.สธ. เพื่อขยายการรองรับการดูแลผู้ป่วย COVID-19 ที่มีอาการจนถึงระยะวิกฤติ (โครงการพัฒนาศักยภาพหน่วยบริการฯ) โดยขยายระยะเวลาสิ้นสุดโครงการ จากเดือนธันวาคม 2565 เป็นเดือนมิถุนายน 2566 พร้อมทั้งรับข้อสังเกตของ คกง. ไปปฏิบัติโดยเคร่งครัด
4. เห็นชอบการขอทบทวนมติคณะรัฐมนตรีเมื่อวันที่ 29 พฤศจิกายน 2565 เรื่องผลการประชุม คกง. ในคราวประชุม ครั้งที่ 30/2565 โดยขอแก้ไขชื่อโครงการ จากโครงการวิจัยและพัฒนาวัคซีนโควิด-19 ChulaCov19 mRNA ที่ผลิตเองในประเทศไทย เพื่อทําการทดสอบทางคลินิกระยะที่ 1 - 3 และการผลิตเพื่อดําเนินการขึ้นทะเบียนวัคซีนเพื่อใช้ในภาวะฉุกเฉิน (โครงการวิจัยและพัฒนาวัคซีนโควิด-19 เพื่อทําการทดสอบทางคลินิกระยะที่ 1-3) เป็น โครงการวิจัยและพัฒนาวัคซีนโควิด-19 ChulaCov19 mRNA ที่ผลิตเองในประเทศไทย เพื่อทําการทดสอบทางคลินิก และการพัฒนาวัคซีนโควิด-19 รุ่นสอง สําหรับสายพันธุ์ใหม่ เพื่อให้สอดคล้องกับข้อเท็จจริง (โครงการวิจัยและพัฒนาวัคซีนโควิด-19 รุ่นสองสําหรับสายพันธุ์ใหม่)
7. เรื่อง โครงการเปลี่ยนรถโดยสารประจําทางสาธารณะของภาคเอกชนเป็นรถโดยสารประจําทางไฟฟ้า (รถร่วมบริการ) ในพื้นที่กรุงเทพมหานคร
คณะรัฐมนตรีมีมติเห็นชอบหนังสือการอนุญาต (Letter of Authorization: LoA) ให้ดําเนินโครงการเปลี่ยนรถโดยสารประจําทางสาธารณะของภาคเอกชนเป็นรถโดยสารประจําทางไฟฟ้า (รถร่วมบริการ) ในพื้นที่กรุงเทพมหานคร (โครงการฯ) เพื่อการใช้คาร์บอนเครดิตเพื่อวัตถุประสงค์ระหว่างประเทศ โดยถ่ายโอนคาร์บอนเครดิตที่เกิดขึ้นจากโครงการฯ ให้กับสมาพันธรัฐสวิส และมอบหมายให้เลขาธิการสํานักงานนโยบายและแผนทรัพยากรธรรมชาติและสิ่งแวดล้อม (สผ.) ลงนามในหนังสือการอนุญาต (Letter of Authorization: LoA) ให้ดําเนินโครงการฯ ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้กระทรวงทรัพยากรธรรมชาติและสิ่งแวดล้อมดําเนินงานตามอํานาจหน้าที่ต่อไป
สาระสําคัญของเรื่อง
ทส. รายงานว่า
1. การดําเนินงานภายใต้ข้อตกลงฯ จะส่งเสริมให้ประเทศไทยลดปริมาณการปล่อยก๊าซเรือนกระจก และเรียนรู้แนวทางการดําเนินงานเพื่อนํามาต่อยอดในการขับเคลื่อนการดําเนินงานให้บรรลุ NDC ของไทย อีกทั้งเปิดโอกาสให้ภาคส่วนที่เกี่ยวข้องในประเทศเกิดความตื่นตัวและให้ความสนใจในการดําเนินกิจกรรมการลดก๊าซเรือนกระจกภายในประเทศ และสามารถเข้าถึงเงินทุนระหว่างประเทศเพื่อการเปลี่ยนแปลงสภาพภูมิอากาศได้
2. บริษัท South Pole ได้รับเงินสนับสนุนจากสมาพันธรัฐสวิสให้ดําเนินการศึกษาความเป็นไปได้ในการเปลี่ยนผ่านการใช้รถโดยสารประจําทางสาธารณะเป็นรถโดยสารประจําทางสาธารณะไฟฟ้าสําหรับการลดก๊าซเรือนกระจกของประเทศและผลประโยชน์ร่วมต่าง ๆ เช่น การลดฝุ่น PM 2.5 โดยได้ร่วมกับบริษัท พลังงานบริสุทธิ์ จํากัด (มหาชน) พัฒนารายละเอียดการดําเนินงาน (Mitigation Activity Design Document: MADD) โครงการฯ ซึ่ง สผ. สํานักงานนโยบายและแผนพลังงาน สํานักงานนโยบายและแผนการขนส่งและจราจร องค์การบริหารจัดการก๊าซเรือนกระจก (องค์การมหาชน) (อบก.) กรมการขนส่งทางบก บริษัท พลังงานบริสุทธิ์ จํากัด (มหาชน) และบริษัท South Pole มีการประชุมร่วมกันเพื่อพิจารณารายละเอียดการดําเนินงานโครงการฯ รวม 2 ครั้ง และเห็นว่า โครงการดังกล่าวมีความสอดคล้องตามแนวทางและกลไกการบริหารจัดการคาร์บอนเครดิตของประเทศไทย
3. โครงการดังกล่าวมีวัตถุประสงค์เพื่อริเริ่มการเปลี่ยนผ่านจากรถโดยสารสาธารณะที่ใช้น้ํามันเชื้อเพลิงเป็นรถโดยสารสาธารณะที่ใช้พลังงานไฟฟ้าครอบคลุมเส้นทางเดินรถโดยสารไฟฟ้าที่ได้รับอนุญาตให้ประกอบการขนส่งประจําทางจากกรมการขนส่งทางบก ช่วยส่งเสริมให้ประชาชนได้เดินทางด้วยรถโดยสารสาธารณะที่มีความทันสมัยปล่อยก๊าซเรือนกระจกและมลพิษต่ํา การลดฝุ่น PM 2.5 เปลี่ยนจากพลังงานฟอสซิลเป็นพลังงานสะอาด ทําให้เกิดการเปลี่ยนรูปแบบการเดินทางของประชาชนซึ่งช่วยให้คุณภาพสิ่งแวดล้อมคุณภาพชีวิตและสุขภาพของประชาชนดีขึ้น โดยคาดว่าจะส่งผลให้เกิดการลดก๊าซเรือนกระจก 100 ตันคาร์บอนไดออกไซด์เทียบเท่า (tCO2eq) ต่อคันต่อปี หรือ 500,000 ตันคาร์บอนไดออกไซด์ ตั้งแต่ปี พ.ศ. 2564 - 2573 (ค.ศ. 2021 - 2030) และสามารถยื่นขอการรับรองภายใต้โครงการลดก๊าซเรือนกระจกภาคสมัครใจตามมาตรฐานของประเทศไทย (Thailand Voluntary Emission Reduction Program: T-VER) ซึ่งคาร์บอนเครดิตที่เกิดขึ้นจากโครงการ T-VER สามารถถ่ายโอนผลการลดก๊าซเรื่อนกระจกระหว่างประเทศ (Internationally Transferred Mitigation Outcomes: ITMOs) หลังจากได้รับการรับรองว่าสอดคล้องกับข้อตกลงฯ และข้อ 6.2 ของความตกลงปารีส
4. ในการดําเนินโครงการดังกล่าว บริษัท พลังงานบริสุทธิ์ จํากัด (มหาชน) จะถ่ายโอนคาร์บอนเครดิตที่เกิดขึ้นจากการดําเนินโครงการฯ ให้แก่มูลนิธิ KLiK (The Foundation for Climate Protection and Carbon Offset) ของสมาพันธรัฐสวิส โดย ทส. ยืนยันว่า คาร์บอนเครดิตที่เกิดขึ้นจากโครงการฯ ไม่ได้อยู่ในขอบเขตของแผนที่นําทางการลดก๊าซเรือนกระจกของประเทศไทยเพื่อบรรลุเป้าหมาย NCD
5. คณะกรรมการนโยบายการเปลี่ยนแปลงสภาพภูมิอากาศแห่งชาติ (พลเอก ประวิตร วงษ์สุวรรณ) ในการประชุมครั้งที่ 2/2565 เมื่อวันที่ 1 มิถุนายน 2565 มีมติเห็นชอบให้ ทส. โดย สผ. นํารายละเอียดการดําเนินงานโครงการฯ เสนอคณะรัฐมนตรีเพื่อพิจารณาเห็นชอบการอนุญาตถ่ายโอนคาร์บอนเครดิตที่เกิดขึ้นจากโครงการฯ ให้กับสมาพันธรัฐสวิสต่อไป และมอบหมายให้เลขาธิการ สผ. ลงนามในหนังสือการอนุญาตให้ดําเนินโครงการฯ
6. หนังสือการอนุญาตมีสาระสําคัญ ดังนี้
หัวข้อ
สาระสําคัญ
1. บุคคลที่ได้รับอนุญาต
บริษัท พลังงานบริสุทธิ์ จํากัด (มหาชน) และบริษัท บริหารโครงการ คาร์บอน จํากัด ได้รับอนุญาตให้เข้าร่วมในกิจกรรมลดก๊าซเรือนกระจกในฐานะผู้เข้าร่วมกิจกรรมลดก๊าซเรือนกระจก และบริษัท พลังงานบริสุทธิ์ จํากัด (มหาชน) ได้รับอนุญาตให้ยื่นคําขอถ่ายโอนผลการลดก๊าซเรือนกระจกที่เกิดจากกิจกรรมลดก๊าซเรือนกระจกในระดับระหว่างประเทศโดยเป็นไปตามหนังสือการให้อนุญาตฉบับนี้
2. ระยะเวลาคิดเครดิตที่ได้รับอนุญาต
6 ตุลาคม 2565 (ค.ศ. 2022) - 31 ธันวาคม 2573 (ค.ศ. 2030)
3. การใช้ผลการลดก๊าซเรือนกระจกที่ได้รับอนุญาต
ใช้สําหรับ NDC ของสมาพันธสวิส
4. ปริมาณและรายละเอียดของผลการลดก๊าซเรือนกระจก
ปริมาณรวมสูงสุดทั้งสิ้นจํานวน 500,000 ตันคาร์บอนไดออกไซด์เทียบเท่าของผลการลดก๊าซเรือนกระจกที่เกิดจากกิจกรรมลดก๊าซเรือนกระจก ผลการลดก๊าซเรือนกระจกดังกล่าวต้องได้รับการรับรองและติดตาม โดยระบบทะเบียนที่กําหนดของประเทศไทยซึ่งบริหารจัดการโดย อบก.
5. หลักเกณฑ์และข้อกําหนดเกี่ยวข้อง
5.1 ผลใช้บังคับของการให้อนุญาตนี้ขึ้นอยู่กับความสําเร็จในการรับรองหน่วยผลการลดก๊าซเรือนกระจกจากกิจกรรมลดก๊าซเรือนกระจกในระบบทะเบียนที่กําหนดของประเทศไทย
5.2 การดําเนินงานกิจกรรมลดก๊าซเรือนกระจกต้องสอดคล้องกับแนวทางและกลไกการบริหารจัดการคาร์บอนเครดิตของประเทศไทยที่เห็นชอบ โดยคณะกรรมการนโยบายการเปลี่ยนแปลงสภาพภูมิอากาศแห่งชาติ ข้อกําหนดภายใต้ข้อตกลงการดําเนินงาน และมาตรฐานกิจกรรมลดก๊าซเรือนกระจกที่เกี่ยวข้องของ อบก.
5.3 ผู้เข้าร่วมกิจกรรมลดก๊าซเรือนกระจกเข้าใจว่ารัฐบาลไทยไม่มีความรับผิดชอบต่อการบรรลุเป้าหมายปริมาณที่กําหนดไว้ของการส่งมอบผลการลดก๊าซเรือนกระจกตามที่ระบุไว้
6. วิธีการปรับบัญชี
ประเทศไทยสงวนสิทธิ์ที่จะเปลี่ยนแปลงวิธีการปรับบัญชีซึ่งจะปรับใช้ โดยสอดคล้องกันตลอดระยะเวลา NDC โดยพิจารณาถึงแนวปฏิบัติเพิ่มเติมเกี่ยวกับการปรับบัญชี
7. การกําหนดการถ่ายโอนครั้งแรก
การถ่ายโอนผลการลดก๊าซเรือนกระจกในระดับระหว่างประเทศเป็นครั้งแรกจากระบบทะเบียนที่กําหนดของประเทศไทยไปยังระบบทะเบียนที่กําหนดของสมาพันธรัฐสวิสโดยใช้วิธีการ “ยกเลิกและสร้างขึ้นใหม่”
7. กรมสิ่งแวดล้อม กระทรวงสิ่งแวดล้อม การขนส่ง พลังงาน และการสื่อสาร สมาพันธรัฐสวิส ส่งหนังสือยืนยันรายละเอียดการดําเนินโครงการฯ ให้บริษัท พลังงานบริสุทธิ์ จํากัด (มหาชน) และสําเนาหนังสือถึง สผ. พร้อมแจ้งว่า สมาพันธรัฐสวิส สามารถออกหนังสืออนุญาตให้ดําเนินโครงการฯ เมื่อฝ่ายไทยได้ออกหนังสือการอนุญาตด้วยแล้ว
8. กระทรวงการต่างประเทศ (กต.) โดยกรมสนธิสัญญาและกฎหมายมีหนังสือแจ้งไม่ขัดข้องต่อ (ร่าง) หนังสือการอนุญาต และเพื่อให้สอดคล้องกับข้อ 9 และข้อ 12.3 ของแนวทางฯ สผ. ควรพิจารณาเสนอร่างหนังสือการอนุญาตฯ พร้อมกับโครงการที่จะอนุญาตให้มีการถ่ายโอนระหว่างประเทศและการใช้ผลการลดก๊าซเรือนกระจกที่เกิดขึ้น จากการดําเนินโครงการดังกล่าวตามข้อตกลงฯ เพื่อให้คณะรัฐมนตรีพิจารณาให้ความเห็นชอบต่อไป
8. เรื่อง ขอความเห็นชอบให้การยาสูบแห่งประเทศไทยปรับปรุงบัญชีโครงสร้างอัตราเงินเดือนค่าจ้างของพนักงานโดยการปรับขยายเพดานอัตราค่าจ้างขั้นสูงของพนักงาน ตามบัญชีโครงสร้างอัตราเงินเดือน ระบบ 53 ขั้น
คณะรัฐมนตรีมีมติเห็นชอบตามที่กระทรวงการคลัง (กค.) เสนอการปรับปรุงบัญชีโครงสร้างอัตราเงินเดือนค่าจ้างของพนักงานการยาสูบแห่งประเทศไทย (ยสท.) โดยการปรับขยายเพดานอัตราค่าจ้างขั้นสูงของพนักงาน ตามมติคณะกรรมการแรงงานรัฐวิสาหกิจสัมพันธ์ (ครรส.) ในการประชุมครั้งที่ 7/2564 เมื่อวันที่ 25 พฤศจิกายน 2564 และความเห็นของสํานักงาน ก.พ. ดังนี้
ระดับ
อัตราเดิม (บาท)
อัตราใหม่ที่ขอปรับ (บาท)
ระดับ 10
(ผู้ช่วยผู้อํานวยการฝ่ายหรือเทียบเท่า)